Janubiy Koreyada yirik yong‘in sababli favqulodda holat joriy etildi

5-aprel kuni Janubiy Koreya hukumati mamlakat shimoli-sharqiy qirg‘og‘ida joylashgan beshta shahar va tumanda yuz bergan yong‘in sababli mamlakatda favqulodda holat joriy qilingani haqida e’lon qilgan, deya xabar beradi “Vesti.ru”.

Ichki ishlar va xavfsizlik vazirligi vakilining qayd etishicha, hukumat zarar miqdori o‘rganilgandan so‘ng, olovdan zararlangan hududlarni maxsus ofat hududlari deb belgilash yoki belgilamaslik to‘g‘risida qaror qabul qiladi.
Dastlabki ma’lumotlarga ko‘ra, yong‘in Koson shahrida (Kanvondo provinsiyasi, Seuldan taxminan 160 kilometr uzoqlikda) yo‘lning yon tomonida boshlangan. Kuchli shamol tufayli yong‘in juda tez Kannin, Sokcho va Tonxe qo‘shni tumanlariga tarqalgan.
Yong‘in bilan kurashish uchun butun mamlakat bo‘ylab 870 dan ortiq yong‘in va 13 mingga yaqin qutqaruv xizmati xodimlari yuborilgan. Qutqaruvchilar payshanba oqshomidan boshlab evakuatsiya qilish va yong‘inni ushlab qolish uchun harakat qilmoqda.
Yong‘in oqibatida bir kishi halok bo‘lgan, kamida 11 kishi tan jarohati olgan. Yaradorlarning soni ortishi kutilmoqda. 4000 mahalliy aholi evakuatsiya qilingan. Yong‘in 385 gektar o‘rmon, Kannin, Koson va Sokchoda 300 ta uy va binolarni yo‘q qilgan.
Avtomobil va temir yo‘llari to‘silgan, 52 ta maktab, shuningdek, boshqa ijtimoiy obyektlar yopilgan.
Mutaxassislarning fikricha, kuchli shamol tufayli qurbonlar soni va zarar miqdori kun davomida ortib boradi.